A Tanács 779/98/EK rendelete
(1998. április 7.)
a Törökországból származó mezőgazdasági termékeknek a Közösségbe történő behozataláról, a 4115/86/EGK rendelet hatályon kívül helyezéséről és a 3010/95/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó Szerződésre és különösen annak 113. cikkére,
tekintettel a Bizottság javaslatára,
mivel az 1998. február 25-i EK-Törökország Társulási Tanács 1/98 sz. határozata a mezőgazdasági termékek kereskedelmi rendszeréről a Törökországból származó mezőgazdasági termékeknek a Közösségbe történő behozatalára alkalmazandó preferenciális rendszert állapítja meg; mivel rendelkezni kell arról, hogy a Bizottság az új behozatali rendszer alkalmazására vonatkozó részletes külön szabályokat alkothasson, az Algériából, Ciprusról, Egyiptomból, Izraelből, Jordániából, Máltáról, Marokkóból, Ciszjordániából és a Gázai-övezetből, Tunéziából és Törökországból származó egyes termékekre vonatkozó közösségi vámkontingensek megnyitásáról és kezeléséről, valamint e vámkontingensek kiterjesztésére és elfogadására vonatkozó részletes szabályok megállapításáról szóló 1994. július 25-i 1981/94/EK [1] tanácsi rendelet 6. és 7. cikkeinek sérelme nélkül;
mivel az olyan termékek esetében, amelyeknél a közösségi rendeletek egy bizonyos behozatali ár betartását írják elő, a preferenciális vámrendszer alkalmazása ennek az árnak a betartásától függ;
mivel a 4115/86/EGK [2] rendelet az EK-Törökország Társulási Tanács 1/80 sz. határozata alapján megállapítja a Törökországból származó mezőgazdasági termékeknek a Közösségbe történő behozatalára alkalmazandó intézkedéseket; mivel a határozatnak a mezőgazdaságra vonatkozó rendelkezéseit az EK-Törökország Társulási Tanács 1/98 sz. határozata hatályon kívül helyezte; mivel ennek eredményeként a 4115/96/EGK rendeletet hatályon kívül kell helyezni;
mivel a Törökországból származó három termékre vonatkozó, a Tanács 1995. december 18-i, a Kombinált Nómenklatúra 1.-24. és 27. árucsoportjába tartozó, Máltáról és Törökországból származó egyes termékekre alkalmazandó vámok teljes vagy részleges felfüggesztéséről szóló 3010/95/EK [3] rendeletében megállapított vámkedvezményt szintén meg kell szüntetni;
mivel a Társulási Tanács határozata 1998. január 1-étől alkalmazandó; mivel a sürgősségre való tekintettel e rendeletnek az Európai Közösségek Hivatalos Lapjában való kihirdetésének napján hatályba kell lépnie,
ELFOGADTA EZT A RENDELETET:
1. cikk
A Szerződés II. mellékletében felsorolt, Törökországból származó, és az EK-Törökország Társulási Tanács 1/98 sz. határozatában megállapított feltételek mellett a Közösségbe történő behozatalra engedélyezett termékek vonatkozásában az olaj- és zsírpiac közös szervezésének létrehozásáról szóló 1966. szeptember 22-i 136/66/EGK [4] tanácsi rendelet 38. cikkében, vagy adott esetben a mezőgazdaság közös piaci szervezeteiről szóló más rendeletek megfelelő cikkeiben megállapított eljárásnak megfelelően a behozatali rendszer alkalmazására vonatkozó részletes szabályokat kell elfogadni, az 1981/94/EK rendelet 6. és 7. cikkének sérelme nélkül.
2. cikk
Az olyan termékek esetében, amelyeknél a közösségi rendeletek egy bizonyos behozatali ár betartását írják elő, a preferenciális vámrendszer alkalmazása ennek az árnak a betartásától függ.
Olyan halászati termékek esetében, amelyeknél referenciaár van meghatározva, a preferenciális vám alkalmazása ennek az árnak a betartásától függ.
3. cikk
A 4115/86/EGK rendelet hatályát veszti.
4. cikk
A 3010/95/EK rendelet a következőképpen módosul:
1. A cím helyébe a következő szöveg lép:
"A Tanács 1995. december 18-i 3010/95/EK rendelete a Kombinált Nómenklatúra 1.-24. árucsoportjába tartozó, Máltáról származó egyes termékekre alkalmazandó vámok teljes vagy részleges felfüggesztéséről."
2. Az 1. és a 2. cikk helyébe a következő rendelkezés lép:
"1. cikk
Az e rendelet mellékletében felsorolt, Máltáról származó termékeknek a Közösségbe történő behozatalára az egyes termékeknél feltüntetett vám vonatkozik.
2. cikk
E rendelet alkalmazásában származási szabályok az Európai Gazdasági Közösség és Málta között társulást létrehozó megállapodás alkalmazása céljából bármely időpontban hatályban lévő szabályok."
3. Az 1.-24. árucsoportba tartozó, Máltáról származó termékek felsorolására vonatkozó I. melléklet címe "Melléklet" - re változik.
4. Az 1.-24. árucsoportba tartozó, Törökországból származó termékek felsorolására vonatkozó II. melléklet hatályát veszti.
5. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1998. április 7-én